Wartburg (μάρκα)

Η Wartburg ήταν μάρκα αυτοκινήτων που κατασκευαζόταν στην πρώην Ανατολική Γερμανία. Για την ακρίβεια, Wartburg (ελληνικά: Βάρτμπουργκ) ήταν η εμπορική ονομασία της σειράς επιβατικών αυτοκινήτων που παρήγαγε η IFA από το 1956 έως τις 10 Απριλίου 1991 στο VEB Automobilwerk Eisenach (Εργοστάσιο αυτοκινήτων του Άιζεναχ).

Το όνομα «Wartburg» προέρχεται από το ομώνυμο κάστρο, σε έναν από τους λόφους με θέα την πόλη του Άιζεναχ, όπου τα αυτοκίνητα κατασκευάζονταν στο τοπικό εργοστάσιο.

Από τη δεκαετία του 1950 έως και το 1988, τα Wartburg είχαν ένα δίχρονο κινητήρα τριών κυλίνδρων, με μόλις επτά κινούμενα μέρη (τρία έμβολα, τρεις μπιέλες και έναν στροφαλοφόρο).

 Ιστορία 
 Πρώτη χρήση του ονόματος 

Η μάρκα πρωτοεμφανίστηκε το 1898, όταν ένα αυτοκίνητο που κατασκευάστηκε από την Automobilwerk Eisenach, ονομάστηκε Wartburgwagen, δηλαδή «αυτοκίνητο Warburg». Ήταν διθέσιο, με καρέκλες ζαχαροκαλάμου, είχε τέσσερις λασπωτήρες, δύο προβολείς, και είχε έναν τετράχρονο μονοκύλινδρο κινητήρα, κυβισμού 765 cm³. Η μέγιστη ταχύτητα του μοντέλου ήταν 25 χλμ. την ώρα. Η ονομασία καταργήθηκε το 1904, όταν η εταιρεία άλλαξε χέρια, αλλά επανήλθε στο προσκήνιο για λίγο στις αρχές του 1930 από την BMW 3/15 DA-3 Wartburg, το οποίο ήταν το πρώτο σπορ αυτοκίνητο στην ιστορία της BMW.BMW 3/15 PS, 315/1 and 319/1 - early roadstersBMW Motorsport - BMW 3/15

 Κύρια χρήση του ονόματος 
Η μάρκα αναβίωσε το 1956 από την VEB Automobilwerk Eisenach (πρώην EMW) και λανσάρισε μια βελτιωμένη έκδοση του αυτοκινήτου IFA F9 που είχε κυκλοφορήσει το 1950. Το νέο μοντέλο είχε μια πιο ισχυρή έκδοση του τρικύλινδρου δίχρονου κινητήρα, μετάδοση της κίνησης στους εμπρός τροχούς και ένα εντελώς νέο αμάξωμα. Αυτή τη φορά, η Γερμανία είχε διαμελιστεί σε δύο στρατόπεδα, τη Δυτική Γερμανία και την Ανατολική Γερμανία, και το εργοστάσιο του Wartburg ήταν στην κομμουνιστική Γερμανία.

Οι εξαγωγές στη Δυτική Γερμανία άρχισαν το 1958, και από τις αρχές της δεκαετίας του 1960 το αυτοκίνητο είχε αρχίσει να εξάγεται σε πολλές άλλες χώρες της Δύσης, μεταξύ των οποίων το Ηνωμένο Βασίλειο και τις Ηνωμένες Πολιτείες. Δεξιοτίμονα Wartburg κατασκευάστηκαν για πρώτη φορά το 1963 και υπήρξε τότε διάθεση στην Κύπρο, με Βρετανούς αγοραστές που εισήγαγαν το αυτοκίνητο το 1964. Ωστόσο, μόλις 550 αντίτυπα πωλήθηκαν στο Ηνωμένο Βασίλειο. Αυτά ήταν καλά εξοπλισμένα πολυτελή μοντέλα, ενώ λόγω της φτηνής κατασκευής των δίχρονων κινητήρων, πωλούνταν στην ίδια τιμή με το βασικό Austin Mini, που ήταν ελκυστικό κυρίως στους ηλικιωμένους.

Το Wartburg 311 είχε κατασκευαστεί σε διάφορες παραλλαγές αμαξώματος: σεντάν, στέισον βάγκον, αγροτικό φορτηγό και διθέσιο ανοικτό. Ένα καμπριολέ είχε διατεθεί στη Λαοκρατική Δημοκρατία της Γερμανίας από το 1957, αλλά η παραγωγή του δεν υπερέβη τα 350 αντίτυπα.

 Wartburg 353 
Δείτε επίσης: Wartburg 353

Ο κινητήρας μεγάλωσε σε 992 cm³ το 1962 και ένα εντελώς νέο μοντέλο κατασκευάστηκε από την 1η Ιουνίου 1966. Η νέα έκδοση, το Wartburg 353, πωλήθηκε ως Wartburg Knight / «Ιππότης» σε αρκετές χώρες, συμπεριλαμβανομένου του Ηνωμένου Βασιλείου, όπου το μοντέλο παρέμεινε στην αγορά μέχρι το 1974 και μέχρι τότε σχεδόν 20.000 αντίτυπα είχαν πωληθεί. Το έτος αυτό διακόπηκε η επίσημη εξαγωγή των δεξοτίμονων Wartburg, αλλά τα αριστεροτίμονα Wartburg εξακολούθησαν να εισάγονται για λίγα χρόνια ακόμα στο Ηνωμένο Βασίλειο από παράλληλες εισαγωγές και τουλάχιστον ένα μοντέλο μετατράπηκε σε δεξιοτίμονο.

Το Wartburg 353 ήταν το δεύτερο χρονολογικά μοντέλο της εταιρείας Wartburg. Αντικατέστησε το Wartburg 311 και ήταν το μακροβιέστερο αυτοκίνητο που κυκλοφόρησε υπό την μάρκα Wartburg, παραμένοντας στην παραγωγή για 22 ολόκληρα χρόνια. Στο Ηνωμένο Βασίλειο ήταν γνωστό ως Warburg Knight / «Ιππότης». Αποσύρθηκε το 1988, όταν αντικαταστάθηκε από το τελευταίο μοντέλο της μάρκας, το οποίο ήταν σύντομης διάρκειας, το Wartburg 1.3 του 1988 - 1991.

Μόλις έναν μήνα μετά την εισαγωγή του 353, δηλαδή την 1 Ιουλίου 1966, το τετρατάχυτο μηχανικό κιβώτιο απέκτησε συγχρονισμό σε όλες τις σχέσεις, καθώς τα 311 και 312 είχαν την 1η ταχύτητα ασυγχρόνιστη. Ταυτόχρονα, το κιβώτιο ταχυτήτων απέκτησε και έναν ελεύθερο τροχό για την αποδοτικότητα των καυσίμων και το μέτρο προστασίας του κινητήρα, πράγμα που σήμαινε ότι το αυτοκίνητο δεν είχε επωφεληθεί από το φρένο του κινητήρα. Επειδή ο κινητήρας ήταν μια δίχρονη μονάδα, στηρίχθηκε στον ανεφοδιασμό ενός μίγματος με λάδι δίχρονων κινητήρων και βενζίνης, σε αναλογία 1:50 για να λιπαίνει τον κινητήρα. Με τον ελεύθερο τροχό, η συσκευή τίθεται εκτός λειτουργίας, ο κινητήρας μπορεί να «πεινάσει» από λιπαντικό και να τρέχει για αρκετή ώρα στις μεγάλες κατηφόρες, εκτός αν το γκάζι ανοίξει για λίγο από καιρό σε καιρό. Παρόλα αυτά, η απεμπλοκή της συσκευής του ελεύθερου τροχού, συνιστάται για να δώσει το φρένο του κινητήρα σε χιονισμένες ή παγωμένες συνθήκες.

Κατά την μακρά χρονική περίοδο της παραγωγής του 353, οι Ανατολικογερμανοί μηχανικοί της Wartburg εξέλιξαν πολλά πρωτότυπα, με σκοπό την αντικατάσταση του 353 και τα ανώτατα στελέχη της μάρκας έκαναν πολλές προσπάθειες να εισάγουν νέα μοντέλα. Κάποια από αυτά μάλιστα, όπως το Wartburg 360Φωτογραφία του  Wartburg 360 του 1974 και το Wartburg 610 M του 1977, είχαν εμφανισιακές ομοιότητες με τα Audi 80 και Audi 100 της τότε εποχής,Ιστορία της Wartburg και επιπλέον πρωτότυπα μοντέλα της (στα γερμανικά) αν και δεν υπήρχε καμία μηχανική συγγένεια με αυτά.

Ωστόσο, κάθε προσπάθεια για νέο μοντέλο παρεμποδιζόταν συνέχεια από την κυβέρνηση της τότε Ανατολικής Γερμανίας. Συγκεκριμένα, κάθε φορά που η εταιρεία είχε εξελίξει και προετοιμάσει ένα νέο μοντέλο για διάδοχο, η ηγεσία της χώρας αρνιόταν διαρκώς να χρηματοδοτήσει το εκάστοτε πρότζεκτ, εν μέρει φοβούμενη κάθε φορά το οικονομικό κόστος των απαιτούμενων υλικών για πιο προηγμένα ντιζάιν, αλλά κυρίως για ιδεολογικούς λόγους, για τους οποίους ήταν ενάντια στην απόκτηση πιο σύγχρονων αυτοκινήτων από τις λαϊκές μάζες - μάλιστα υποστήριζε ότι οι πιο σύγχρονες τεχνολογίες θα ωθούσαν τον λαό στην αποδοχή καπιταλιστικών ανέσεων. Καθοριστικά αρνητικό ρόλο σε αυτή την στάση της κυβέρνησης, έπαιξε η νοοτροπία του τότε ηγέτη της χώρας, Έριχ Χόνεκερ, που έμεινε γνωστός για την προσήλωσή του στις αρχές του κομμουνισμού και την συνεχή αντίστασή του σε υποχωρήσεις, υποστηρίζοντας έντονα σταλινικές θεωρίες. Επίσης, την ίδια εποχή υπήρχε και ένα πολιτικά κάκιστο κλίμα στις σχέσεις μεταξύ της ηγεσίας της χώρας και της εγχώριας αυτοκινητοβιομηχανίας, που επιδείνωσε περαιτέρω την κατάσταση.Peter Kirchberg: Plaste, Blech und Planwirtschaft: die Geschichte des Automobilbaus in der DDR. 1. Auflage. Nicolai-Verlag, Berlin 2000, ISBN 3-87584-027-5. Ως αποτέλεσμα, το Wartburg 353 παρέμεινε στην παραγωγή επί 22 χρόνια και μάλιστα με τον ίδιο αναχρονιστικό δίχρονο κινητήρα.

Σημειωτέον ότι από το 1968 έως το 1984 οι μηχανικοί της Wartburg είχαν κατασκευάσει, επίσης, και μια ολόκληρη σειρά 4-χρονων κινητήρων βενζίνης, με κυβισμούς από 1.2 έως 1.6 λίτρα, για να αντικαταστήσουν τον 2-χρονο, αλλά όλοι απορρίφθηκαν επίσης από την κυβέρνηση, για τους ίδιους λόγους. Μάλιστα στις αρχές της δεκαετίας του 1980 η ομάδα των μηχανικών της Wartburg, γνωρίζοντας καλά ότι ήταν δύσκολο πλέον για την εταιρεία να καταφέρνει εξαγωγικές πωλήσεις αυτοκινήτων με δίχρονο κινητήρα, εξέλιξε και μια 4-χρονη εκδοχή του ήδη υπάρχοντος γνωστού 2-χρονου 3-κύλινδρου κινητήρα των 993 cm³ του Wartburg 353 και στις σχετικές δοκιμές που έγιναν σημείωσε καλές επιδόσεις, πλην όμως και αυτή η εκδοχή είχε το ίδιο άδοξο τέλος.

 Wartburg 1.3 / παρακμή και κλείσιμο 

Τον Οκτώβριο του 1988, το Wartburg 353 διακόπηκε και αντικαταστάθηκε από το Wartburg 1.3 που είχε λίγο πιο σύγχρονη εμφάνιση. Επίσης, το νέο μοντέλο είχε τετράχρονο κινητήρα, διακόπτοντας την παράδοση των δίχρονων κινητήρων. Ο κινητήρας, που είχε προέλθει από την Volkswagen, στα πλαίσια μιας εμπορικής συμφωνίας μεταξύ των δύο Γερμανιών το 1984, είχε κυβισμό 1.3 λίτρα και ισχύ 64 ίππους.

Ωστόσο, ο κινητήρας αυτός ήταν πολύ μεγάλος για τον χώρο του κινητήρα του Wartburg 353, γεγονός που εξανάγκασε τους μηχανικούς της εταιρείας σε έναν περίτεχνο και ακριβό επανασχεδιασμό του μπροστινού τμήματος του αμαξώματος και του κιβωτίου ταχυτήτων και, ως εκ τούτου, μια σημαντικά μεγαλύτερη επένδυση. Ως αποτέλεσμα, υπήρχε έλλειψη κεφαλαίων για τον σχεδιασμό ενός σύγχρονου αμαξώματος και εξωτερικής αισθητικής.

Ως αποτέλεσμα, όταν τελικώς ξεκίνησε η μαζική παραγωγή του Wartburg 1.3 τον Οκτώβριο του 1988, είχαν γίνει μόνο μικρές αλλαγές στο σαλόνι σε σύγκριση με το Wartburg 353, εκτός από τον νέο κινητήρα με 43 kW (58 hp) και ένα νέο κιβώτιο ταχυτήτων. Το βασικό αμάξωμα διατηρήθηκε, με εξαίρεση πιο σύγχρονης σχεδίασης φώτα μπροστά και πίσω, και η οπτική διαφορά με τον προκάτοχό του δεν ήταν πολύ μεγάλη.

Οι περαιτέρω βελτιωτικές αλλαγές που έγιναν τους επόμενους μήνες δεν μπορούσαν να κρύψουν το γεγονός ότι το σχήμα του αμαξώματος ήταν άνω των 20 ετών και το τελειωτικό χτύπημα ήρθε από την επανένωση της Γερμανίας στις 3 Οκτωβρίου 1990, καθώς η εμπορική του πορεία στην ενιαία πλέον Γερμανία ήταν αναποτελεσματική. Σύντομα έγινε εμφανές ότι το μοντέλο ήταν πλέον μη εμπορεύσιμο, διότι είχε μείνει τόσο πίσω τεχνολογικά που δεν μπορούσε να ανταγωνιστεί τους Δυτικογερμανούς κατασκευαστές. Ως αποτέλεσμα, η παραγωγή του έληξε τον Απρίλιο του 1991 και το εργοστάσιο εξαγοράστηκε τότε από την Opel.

Υπάρχουν ακόμα μερικά αυτοκίνητα Wartburg στους δρόμους, και υπάρχουν λέσχες ιδιοκτητών Wartburg σε όλη την Ευρώπη. Κάποια Wartburg εξακολουθούν να χρησιμοποιούνται ως αγωνιστικά για ράλλυ αυτοκινήτων.Flickr: Wartburg Rally Car

 Παράγωγα 
Το σπορ αυτοκίνητο Melkus RS 1000 χρησιμοποίησε τον τρικύλινδρο και δίχρονο κινητήρα του Wartburg 353.

 Μοντέλα 
311 : 1956-1965
313 (Roadster) : 1957-1960
312 : 1965-1967
353 : 1965-1988
1.3 : 1988-1991

 Φωτογραφίες 

 Παραπομπές 

 Βιβλιογραφία 
 Lars Leonhardt, Michael Schubert: Sportlich, schnell, schön. 50 Jahre Wartburg Sportwagen. Verlag Kraftakt, Reichenbach u. a. 2007, ISBN 978-3-938426-05-0.
 Jürgen Lisse: Fahrzeuglexikon Wartburg. Bildverlag Böttger, Witzschdorf 2007, ISBN 978-3-937496-20-7.
 Horst Ihling: DDR-Legende Wartburg. Schneider Text, Giel-Courteilles, France 2010, ISBN 978-3-7688-5796-3.
 Testbericht: Wartburg 1.3 mit Queck 325. Kraftfahrzeugtechnik 4/1990, S. 110–113.
 Jürgen Lisse: Fahrzeuglexikon Wartburg. Bildverlag Böttger, Witzschdorf 2007, erweiterte Nachauflage, ISBN 978-3-96564-020-7.

 Εξωτερικοί σύνδεσμοι 

  UK-based official Wartburg, Trabant and IFA owners' club
 History of Wartburg — long introduction.
 Video: How Wartburgs were made 
 IFA Mobile 2takt Vereniging  — the so-called oldest association of East German cars.
 Wartburgpage — acts and images.
 Polish Wartburg Club — Polski Klub Wartburga.
 New Wartburg V8 — German report on Eisenach Online.

Κατηγορία:Γερμανικές αυτοκινητοβιομηχανίες
Κατηγορία:Αυτοκινητοβιομηχανία
Κατηγορία:Αυτοκίνητα ράλλυ
Κατηγορία:Λαοκρατική Δημοκρατία της Γερμανίας
Κατηγορία:Οικονομική ιστορία της Γερμανίας